b'\n_START_ARTICLE_\nStelian Popescu (militar)\n_START_SECTION_\nBiografie\n_START_PARAGRAPH_\nStelian Popescu s-a n\xc4\x83scut la data de 26 ianuarie 1925, \xc3\xaen satul Dumbrava din jude\xc8\x9bul Mehedin\xc8\x9bi. A urmat cursurile \xc8\x98colii de Ofi\xc8\x9beri de Artilerie (1948-1949), fiind avansat la gradul de locotenent \xc8\x99i numit comandant de baterie \xc3\xaen Regimentul 142 Obuziere (1949-1951)._NEWLINE_\xc3\x8en anul 1951 este \xc3\xaenaintat la gradul de locotenent major \xc8\x99i numit ajutor pentru Opera\xc8\x9bii \xc8\x99i P.L. al \xc8\x99efului de stat major (1951-1952) \xc8\x99i comandant de divizion \xc3\xaen Brigada 54 Artilerie (1952-1953), apoi ajutor \xc8\x99ef Birou opera\xc8\x9bii (1953-1955) \xc8\x99i ajutor al \xc8\x99efului Biroului P.L. artilerie al Regiunii 3-a militare (1955-1956). \xc3\x8en acest timp, a urmat Cursul de perfec\xc8\x9bionare pentru comandan\xc8\x9bi \xc8\x99i \xc8\x99efi de state majore (1952) \xc8\x99i cursul de comandan\xc8\x9bi de regimente (1952). A fost avansat la gradele de c\xc4\x83pitan (1954) \xc8\x99i maior (1955)._NEWLINE_Stelian Popescu avanseaz\xc4\x83 \xc3\xaen ierarhia militar\xc4\x83, devenind loc\xc8\x9biitor al comandantului Regimentului 54 Artilerie (1956-1957), comandant al Regimentului 146 Artilerie (1957-1958) devenit apoi Regimentul 69 Artilerie (1959-1966). \xc3\x8e\xc8\x99i perfec\xc8\x9bioneaz\xc4\x83 preg\xc4\x83tirea prin absolvirea Cursului academic superior de pe l\xc3\xa2ng\xc4\x83 Academia Militar\xc4\x83 General\xc4\x83 (1961-1962) \xc8\x99i este promovat la gradele de locotenent-colonel (1959) \xc8\x99i colonel (1964)._NEWLINE_Urmeaz\xc4\x83 apoi studii la Academia Militar\xc4\x83 General\xc4\x83 - sec\xc8\x9bia artilerie (1966-1969), absolvite ca \xc8\x99ef de promo\xc8\x9bie \xc8\x99i ulterior Cursul postacademic superior (1975). \xc3\x8en urma acestora, este numit comandant al Diviziei 10 Mecanizat\xc4\x83 (1969-1976), fiind avansat la gradul de general-maior (mai 1971) \xc8\x99i apoi la cel de general-locotenent (mai 1977). \xc3\x8en perioada 9 decembrie 1976 - 21 martie 1979, generalul Stelian Popescu a condus Armata a III-a de la Cluj._NEWLINE_\xc3\x8en martie 1979, a fost numit \xc3\xaen func\xc8\x9bia de vicepre\xc8\x99edinte al Comisiei Centrale pentru Regulamente a M.Ap.N. Este trecut \xc3\xaen rezerv\xc4\x83 \xc3\xaen iunie 1981._NEWLINE_La 21 octombrie 1994, generalul-locotenent (r) Stelian Popescu a fost avansat la gradul de general-colonel \xc3\xaen retragere . A \xc3\xaencetat din via\xc8\x9b\xc4\x83 la data de 15 noiembrie 1995, \xc3\xaen ora\xc8\x99ul Bucure\xc8\x99ti.'